የስኳር ኮርፖሬሽን ሰራተኞችና አመራሮች በታላቁ መሪ መለስ ዜናዊ የተጀመሩ የልማት ስራዎችን ወደ ላቀ ደረጃ ለማድረስ ቃል ገቡ
 የስኳር ኮርፖሬሽን ሰራተኞችና አመራሮች በታላቁ መሪ መለስ ዜናዊ የተጀመሩ የልማት ስራዎችን ወደ ላቀ ደረጃ ለማድረስ ዳግም ቃላችንን እናድሳለን ሲሉ ገለፁ፡፡ዛሬ በኮርፖሬሽኑ አዳራሽ የታላቁ መሪ የአንደኛ አመት መታሰቢያ በተከበረበት ወቅት ሰራተኞቹና አመራሮቹ በታላቁ መሪ የተጀመሩ የሰላም፣ የልማትና የዴሞክራሲ ግንባታ ስራዎችን ከዳር ለማድረስ በጋራ ቃል ኪዳን የምንገባበት እለት ነው ብለዋል፡፡የመታሰቢያ በዓሉ ታላቁን መሪ ለማስታወስ ጧፍ በማብራትና የህሊና ፀሎት በማድረግ ያከበሩት ሲሆን፤ ቃልህን ጠብቀን የጀመርካቸውን የልማት ስራዎች ወደ ላቀ ደረጃ ለማድርስ ቃላችንን አድሰናል በሚል መሪ ቃል አስበውት ውለዋል።የኮርፖሬሽኑ የኦፕሬሽን ዘርፍ ምክትል ዋና ዳይሬክተር አቶ ወዮ ሮባ በበኩላቸው፤ ታላቁ መሪ መለስ ዜናዊ የሀገሪቱን ሰላም ከማረጋገጥ ጀምሮ በሁሉም የስራ ዘርፎች ላይ ተሳታፊና ራዕይ የሚያሳዩ መሪ ነበሩ ብለዋል።ለስኳር ኮርፖሬሽኑ መስፋፋትም ትልቅ አስተዋጸኦ ያበረከቱ መሪ እንደነበሩ አስታውሰው፤ ከዘርፉም የህብርተሰቡ ተጠቃሚነት እንዲርጋገጥ ከፍተኛ ጥረት ያደረጉ ናቸው ሲሉ ተናግረዋል፡፡የታላቁ መሪ የክቡር አቶ መለስ ዜናዊ በስኳር ዘርፍ ልማት የነበራቸውን ራዕይ ለማሳካት ከኮርፖሬሽኑ ሠራተኞች ምን ይጠበቃል በሚል ርዕስም ውይይት መካሄዱን ዋልታ ኢንፎርሜሽን ማዕከል ዘግቧል፡፡